Lahta Sam mung de Myen hte KIA lapran, majan na du wa
- In Majan Shiga
- Last Updated on 19 July 2012
- By KNG
- Hits: 1630
Lahta Sam mung Kutkai hte Nam Hkam muklum lapran Nam Um mare kaw, KIA dap dung 9 hpyenla ni kawn, July praw 5 ya shani bawm hte hkap gasat ai kaw, Myen asuya hpyenla 6 si hkrum ai lam chye lu ai.
KIA hpe htim gasat na matu, hpyen n-gun jat ai, hpyen mawdaw ni hpe hkap gasat ai re lam KIA hpyenla langai KNG Jinghpaw Shiga Dap de tsun wa ai.
“Mawdaw 12 re ai, langai hten mat ai, shani hkying 2 daram kaw hkap gap ai re, marai 6 si ai,” nga nna, shi tsun ai.
Dai zawn sha July praw 5 ya shani hta Pangwa lahta masat shadaw 7 makau kaw nga ai Myen asuya hpyendap langai hpe KIA ni htim gasat ai kaw Myen hpyendu langai hte hpyenma 6 hpe sinat 9 hte rau lu rim la ai lam, shawnglam na KIA hpyenla langai KNG de tsun ai.
Jinghpaw mungdaw hta mung, KIO/A hpyendap de Myen asuya hpyendap ni n-gun jat nna, htim gasat nga ai majaw, majan matut manoi byin nga ai lam chye lu ai.
Lai wa sai, July praw 4 ya shani mung, Chipwi hte N-Mai Hka lapran Mandung mare de Myen hpyendap Hka-La-Ya 74 na hpyen hpung ni shang wa nna, mare masha ni a, U, Wa hte Bai Nam ni hpe gap sat sha nna, n-gu ni hpe mya la mat nna, KIA dap dung 10 hte majan byin wa sai lam chye lu ai.
Ndai majan hta gaw, lahkawng maga na si, hkala hkrum ai lam hpe n chye lu ai re.
Myen asuya simsa lam tam hpung kawn, KIO hpe Manmaw snr Muse kaw kalang bai hkrum jahta na matu saw shaga wa sai raitim KIO gaw asuya up hkang ai shara kaw shaga na n hkap la ningdang tawn ai re.
Shawng na hkrum zup bawngban hpawng ni hta, KIO kawn, asuya shawnglam dap ni hpe dawm kau ya na matu, lang hte lang hpyi shawn wa sai raitim, Myen asuya gaw, hpyen n-gun laknak n-gun grau jat bang dingyang rai nga ai majaw, shani shagu ngu na daram, majan matut manoi byin nga ai rai nga ai.
kac_Latn kac_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn